Document ID: 32001D0007

KOMISIJAS LĒMUMS
(2000. gada 19. decembris),
ar kuru groza I pieliekuma 14. nodaļu Padomes Direktīvā 92/118/EEK, ar ko paredz dzīvnieku veselības un sabiedrības veselības prasības, kas regulē tādu produktu tirdzniecību un importu Kopienā, uz kuriem neattiecas minētās prasības, kas paredzētas īpašos Kopienas noteikumos, kuri minēti Direktīvas 89/662/EEK A pielikuma 1. daļā un - attiecībā uz slimību izraisītājiem - Direktīvā 90/425/EEK
(izziņots ar dokumenta numuru C(2000) 3866)
(Dokuments attiecas uz EEZ)
(2001/7/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 92/118/EEK, ar ko paredz dzīvnieku veselības un sabiedrības veselības prasības, kas regulē tādu produktu tirdzniecību un importu Kopienā, uz kuriem neattiecas minētās prasībām, kas paredzētas īpašos Kopienas noteikumos, kuri minēti Direktīvas 89/662/EEK A pielikuma I daļā un - attiecībā uz slimību izraisītājiem - Direktīvā 90/425/EEK[1], un jo īpaši tās 15. pantu, kurā jaunākie grozījumi izdarīti ar Komisijas Lēmumu 1999/724/EK[2],
tā kā:
(1) Ir dažas valodnieciskas atšķirības starp tulkojumu vācu valodā un citu valodu versijām attiecībā uz pārrobežu tirdzniecību ar neapstrādātiem kūtsmēsliem, kuras ir jāatrisina, un, ņemot vērā iespējamos slimību riskus, ir lietderīgi uzlabot kontroli pār šādu pārvietošanu.
(2) Veicot šādu pārvietošanu pār robežām, nepieciešams ņemt vērā situāciju dalībvalstīs slimību izplatības jomā.
(3) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠĀDU LĒMUMU.
1. pants
Padomes Direktīvas 92/118/EEK I pielikuma 14. nodaļas 1.A daļas 1. punkta a) apakšpunktu aizstāj ar šo:
"1. a) aizliegta tirdzniecība ar neapstrādātiem tādu sugu kūtsmēsliem, kas nav mājputni un zirgu dzimtas dzīvnieki, izņemot kūtsmēslus:
kuri ir no apgabala vai saimniecības, kas nav pakļauta ierobežojumiem sakarā ar nopietnu transmisīvu slimību,
un
kurus paredzēts kompetento iestāžu uzraudzībā izsmidzināt zemē, kas atrodas tajā pašā saimniecībā vai pieder pie tās, neatkarīgi no tā, vai tā ir atsevišķa saimniecība vai nē, un kura izvietota abpus robežai starp dalībvalstīm aptuveni 20 kilometru attālumā. Lai saimniecību varētu apstiprināt, saimniecības īpašniekam jākārto uzskaite par šādu pārrobežu pārvietošanu. Kompetentā iestāde kārto šādu apstiprinātu saimniecību sarakstu."
2. pants
Šo lēmumu piemēro no 2001. gada 1. janvāra.
3. pants
Šis lēmums ir adresēts dalībvalstīm.
Briselē, 2000. gada 19. decembrī

Labels: 0
3
6